### NN 64/2025 (4.4.2025.), Odluka Agencije za elektroničke medije klasa: UP/I-614-03/25-02/02, urbroj: 114-03/04-25-09 od 31. ožujka 2025.

AGENCIJA ZA ELEKTRONIČKE MEDIJE

838

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Anita Malenica, Davor Marić, Željko Topić i Jasna Vaniček-Fila kao članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge televizije br. 2/25, klasa: UP/I-614-03/25-02/02, urbroj: 114-03/04-25-02, »Narodne novine« broj 6/2025 i utvrđivanja uvjeta za davanje koncesije, na 12-25 sjednici održanoj 27. ožujka 2025., donijelo je

ODLUKU

I. Nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge televizije br. 2/25 za područje digitalne regije MUX M1 (Republika Hrvatska) objavljene temeljem Odluke Vijeća za elektroničke medije od 9. siječnja 2025., kao najpovoljniji ponuditelj odabrano je trgovačko društvo NOVA TV d.d., Buzinski krči 1, Buzin (Grad Zagreb), OIB: 75399377119 te mu se daje koncesija za obavljanje djelatnosti pružanja medijske usluge televizije na predmetnom području.

II. Vrijeme trajanja koncesije je 20 (dvadeset) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 66,36 eura. Varijabilni dio godišnje naknade za koncesiju plaća se u iznosu od 0,15 % od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije i radija iznad 663.614,04 eura. Minimalni iznos godišnje naknade za koncesiju iznosi 66,36 eura.

IV. Odabrani ponuditelj obvezan je u roku od 30 (trideset) dana od dana objave ove Odluke u »Narodnim novinama« uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj regulatornoj agenciji za mrežne djelatnosti smatrat će se da je odustao od koncesije.

V. Sukladno članku 21. stavku 5. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22) Hrvatska regulatorna agencija za mrežne djelatnosti dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 90 (devedeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti televizije na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

VII. Ponuda trgovačkog društva Digital Takeover d.o.o. (u vrijeme podnošenje ponude: Digital Takeover j.d.o.o.), Pašmanska ulica 10, Zagreb (Grad Zagreb), OIB: 48764950504, odbacuje se.

VIII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 1-25 sjednici održanoj 9. siječnja 2025. godine donijelo je Odluku o objavi Obavijesti o namjeri davanja koncesije za obavljanje djelatnosti pružanja medijske usluge televizije br. 2/25 (dalje: Obavijest). Prije objave Obavijesti izvršena je procjena vrijednosti koncesije te je izrađena studija opravdanosti davanja koncesije.

Obavijest je objavljena u »Narodnim novinama« broj 6 od 15. siječnja 2025. godine, a u propisanom roku sukladno Obavijesti ponude su dostavila trgovačka društva Digital Takeover d.o.o. iz Zagreba te NOVA TV d.d. iz Buzina.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o posebnim uvjetima za obavljanje djelatnosti pružanja medijskih usluga televizije i/ili radija i vođenju očevidnika (»Narodne novine« broj 118/22).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih obaviješću,

– programsku osnovu koja mora sadržavati programsku shemu kojom se određuje:

– vrsta televizijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni opseg vlastitih i udio hrvatskih audiovizualnih djela iz čl. 44. i 46. ZEM-a,

– vrijeme objavljivanja iz čl. 42. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela, sve do razine fizičke osobe,

– izvadak iz sudskog registra ili drugog propisanog registra u Republici Hrvatskoj,

– javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: sudjelovanje u zločinačkoj organizaciji, na temelju članka 328. (zločinačko udruženje) i članka 329. (počinjenje kaznenog djela u sastavu zločinačkog udruženja) Kaznenog zakona članka 333. (udruživanje za počinjenje kaznenih djela), iz Kaznenog zakona, korupciju, na temelju članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254. (zlouporaba u postupku javne nabave), članka 291. (zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) Kaznenog zakona članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347. (primanje mita) i članka 348. (davanje mita) iz Kaznenog zakona, prijevaru, na temelju članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) Kaznenog zakona članka 224. (prijevara), članka 293. (prijevara u gospodarskom poslovanju) i članka 286. (utaja poreza i drugih davanja) iz Kaznenog zakona, terorizam ili kaznena djela povezana s terorističkim aktivnostima, na temelju članka 97. (terorizam) članka 99. (javno poticanje na terorizam), članka 100. (novačenje za terorizam), članka 101. (obuka za terorizam) i članka 102. (terorističko udruženje) Kaznenog zakona članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) iz Kaznenog zakona, pranje novca ili financiranje terorizma, na temelju članka 98. (financiranje terorizma) i članka 265. (pranje novca) Kaznenog zakona članka 279. (pranje novca) iz Kaznenog zakona, dječji rad ili druge oblike trgovanja ljudima, na temelju članka 106. (trgovanje ljudima) Kaznenog zakona članka 175. (trgovanje ljudima i ropstvo) iz Kaznenog zakona,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrda nadležnog tijela da nije podnesen prijedlog za otvaranje postupka predstečajne nagodbe,

– potvrda nadležnog tijela da nije otvoren postupak predstečajne nagodbe,

– istraživanje tržišta na koncesijskom području za medijsku uslugu radija/televizije

– druge isprave propisane obaviješću i/ili natječajnom dokumentacijom.

Vijeće je pristupilo pregledu ponuda te je provelo postupak ocjenjivanja programskih uvjeta (kvaliteta programa, vrijeme objavljivanja, količina vlastite proizvodnje te prilagođenost programa javnom interesu područja koncesije) sukladno kriterijima iz članka 85. stavka 5. ZEM-a za davanje koncesija.

Na 8-25 sjednici Vijeća održanoj 27. veljače 2025. utvrđeno je kako ponuda trgovačkog društva Digital Takeover d.o.o. ne udovoljava formalnim uvjetima iz razloga što ponuditelj nije dostavio ispravu o solventnosti (SOL – 2 ili BON 2), pa je samim time ujedno dostavio i neodgovarajući poslovni plan, a nije dostavio niti dokaz o osiguranju početnih financijskih sredstava (dostavljena je »izjava i obveza osiguranja početnih financijskih sredstava za rad u visini potrebnih novčanih sredstava dovoljnih za podmirenje ukupnih troškova tromjesečnog poslovanja« kojom vlasnik i ujedno direktor navedenog društva jamči da će najkasnije s danom potpisa ugovora o koncesiji dokapitalizirati nakladnika TV1 televizije. Kao izvor sredstava navodi vlastita sredstva od prodaje nepokretne imovine u vlasništvu osnivača/direktora ponuditelja, a što nije u skladu s odredbom 4.4. poglavlje 4. Financijski uvjeti »Dokumentacije za nadmetanje za sastavljanje ponude temeljem Obavijesti o namjeri davanja koncesije za obavljanje djelatnosti pružanja medijske usluge televizije broj 2/25«).

Predmetni ponuditelj također u kontekstu programske osnove nije priložio kvantitativni razmjer sadržaja (tablica s popisom emisija, trajanjem, izračunom vlastite proizvodnje itd.) odnosno dostavio je samo opisni dio emisija bez tabličnih prikaza. Kada su u pitanju nejasnoće koje se tiču programske osnove od ponuditelja bi se moglo zatražiti pojašnjenje koje ne bi smjelo dovesti do izmjene ponude, ali kako to nisu jedini nedostaci, odnosno kako postoje neotklonjivi nedostaci (isprava o solventnosti i dokaz o osiguranju financijskih sredstava) odlučeno je da predmetna ponuda ne ispunjava formalne uvjete.

Nadalje, na istoj sjednici 8-25, utvrđeno je kako će se od trgovačkog društva NOVA TV d.d. zatražiti pojašnjenje ponude na način da dostave kvantitativni razmjer sadržaja u excel formatu ili barem da se pomoću navedenog programskog sadržaja može utvrditi izračun ukupnog zbroja u minutama za svaki programski sadržaj. Također, potrebno je dostaviti izračun vlastite proizvodnje kao i navesti emisije koje se smatraju europskim djelima, europskim djelima neovisnih proizvođača te hrvatskim audiovizualnim djelima. Predmetno pojašnjenje ne smije rezultirati izmjenom ponude. Rok za navedeno je sedam dana od dana primitka zahtjeva za pojašnjenjem.

Trgovačko društvo NOVA TV d.d. dostavilo je pojašnjenje u ostavljenom roku te je na 10-25 sjednici Vijeća održanoj 12. ožujka 2025. utvrđeno kako pojašnjenje nije rezultiralo izmjenom ponude te kako ponuda trgovačkog društva NOVA TV d.d. pristigla na Obavijest o namjeri davanja koncesije broj 2/25 za obavljanje djelatnosti pružanja medijske usluge televizije, a nakon zaprimljenog pojašnjenja ponude sukladno odluci Vijeća s 8-25 sjednice održane 27. veljače 2025., ispunjava formalne uvjete.

Slijedom navedenog, utvrđeno je kako ponuda trgovačkog društva NOVA TV d.d. zadovoljava javni interes, da je ponuda na javni natječaj cjelovita u pogledu predložene programske osnove, kao i ostvarivanja tehničkih, prostornih, financijskih i kadrovskih uvjeta za obavljanje djelatnosti pružanja medijske usluge televizije te time u potpunosti zadovoljava kriterije propisane Zakonom i podzakonskim aktima kako bi se mogla donijeti meritorna odluka, što je sve utvrđeno uvidom u ponudu, njene priloge i provjerom u javno dostupnim izvorima o poslovanju poduzetnika.

Utvrđeno je da nema pravnih i stvarnih zapreka za glasovanje te se pristupilo tajnom glasovanju o ponudi koristeći glasačke listiće.

Na temelju prebrojanih glasova utvrđen je rezultat te je Vijeće potrebnom većinom glasova odlučilo da se koncesija za obavljanje djelatnosti pružanja medijske usluge televizije na području digitalne regije MUX M1 (Republika Hrvatska) daje ponuditelju, trgovačkom društvu NOVA TV d.d.

Dodatno, utvrđeno je kako ponuda trgovačkog društva NOVA TV d.d. zadovoljava kvalitetom ponuđenog programa, među kojim se može izdvojiti kvalitetno razrađeni informativni program i emisija istraživačkog novinarstva, zatim domaći serijski dramski program te zabavni sadržaj domaće produkcije, kao i sportski program. U promišljanju programa NOVA TV d.d. slijedi moderne trendove i implementira tehnološke inovacije. Isto tako, financijski uvjeti u ponudi ocjenjuju se kao povoljni za kvalitetnu produkciju ponuđenog programa.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/25-02/02

Urbroj: 114-03/04-25-09

Zagreb, 31. ožujka 2025.

Predsjednik
 Vijeća za elektroničke medije
 Josip Popovac, v. r.